Steeds geen uitsluitsel oor heropening van skole(ArgieffFoto: Unsplash) Nadat die departement van basiese onderwys aanvanklik gesê het minister Angie Motshekga gaan Maandag inligting bekend maak oor die heropening van skole, is dié mediakonferensie nou tot Dinsdag uitgestel. Die konferensie sou al Donderdag plaasgevind het, maar is toe ook uitgestel. Motshekga vergader na verwagting vandag met die raad van opvoeders oor die vordering wat gemaak is met die voorbereiding vir die heropening van skole. Hulle moet onder meer die vordering met die verskaffing van persoonlike beskermende toerusting (PPE) aan skole in die onderskeie provinsies bespreek. Verskeie skole het reeds aangedui dat hulle nuwe verskaffers nodig het om dié toerusting af te lewer, aangesien die groot vraag na PPE die verskaffing daarvan vertraag het. Teen verlede week was daar ook nog geen aanduiding van wanneer kleuterskole gaan heropen nie. Kleuterskole en dagsorgsentrums is in Maart, kort voordat die landwye staat van afsondering in werking gestel is, gesluit. Dié sentrums staan onder beheer van die departement van maatskaplike ontwikkeling. Marnelda de Beer, hoof van die Afrikaanse Grondslagfasevereniging (AGV) van die Skoleondersteuningsentrum (SOS), het verlede week gesê daar is tot dusver betreklik min oor dié skole se heropening gesê behalwe dat die departement aangedui het hy sal nou saam met die departement van basiese onderwys werk om hieroor te besluit.